وسله والو په کندهار ښار کې یو افغان پیلوټ وژلی
چارواکي وايي، په کندهار ښار کې د وسله والو په يوه غلچکي بريد کې يو افغان پيلوټ وژل شوی دی. 
په کندهار کې د افغان هوایي ځواک ددغه پیلوټ د وژلو او په افغانستان کې د هدفي وژنو په زیاتوالي سره د افغانستان جمهوري ریاست طالبان ددغه ډول بریدونو مسول ګڼلي دي. د کندهار يو امنيتي مقام د نوم نه ښودلو په شرط امریکا غږ ته وویل چې د کندهار د دوهمې هوايي لوا نظامي پیلوټ مسعود احمد په پېښه کې وژل شوی دی. سرچينې زياته کړه چي نوموړی د ولايت مقام په يو کيلو ميتري کې د فابرکې د سرای سره د تګ پرمهال د وسله والو غلچکيو بریدګرو تر برید لاندې راغلی دی. د کندهار د پوليسو وياند څارمن جمال بارکزي امریکا غږ ته وویل چې په پېښه کې د ملي اردو یو منصبدار وژل شوی، خو د هغه بشپړه هویت یې څرګند نکړ. نوموړي زیاته کړه: "د ښار ۱۴ حوزې اړوند سیمه کې د قول اردو یو منصبدار د وسله والو په تروریستي برید کې وژل شوی د هویت په اړه یې به یې وروسته معلومات خپاره شي." د افغانستان جمهوري ریاست ددغو ترورونو پړه پر طالبانو اچوي او وایي چې دغه کار د دولت او خلکو ترمنځ د واټن د ایجادولو په مقصد کوي. د افغانستان د جمهوري ریاست ویاند صدیق صدیقي په خپل ټویټر پاڼه لیکلي: "په څو تیرو اونیو کې کابل د تروریستي بریدونو شاهد و چې د طالبانو د جنګي کړنلارې؛ برید او انکار، په توګه پرمخ بیول کیږي. ددغو بریدونو هدف د ویرې، ناهیلۍ او د خلکو او د افغانستان د اسلامي جمهوري دولت ترمنځ د فاصلې د ایجادول دي." مسعود احمد پيلوټ د کندهار اوسيدونکی و او د ځوانو نظامي پيلوټانو له ډلې څخه بلل کيده. هغه په چک جمهوريت او متحده عربي اماراتو کې د پیلوټۍ زده کړې کړې وې. تر اوسه چا د دې بريد مسئوليت په غاړه ندی اخيستی. عزیزالله پوپل په جنوبي ولایتونو کې د امریکا غږ اشنا راډیو د پښتو خبریال دی. له امریکا غږ سره د کار له مخه یې په سیمه کې له ملي راډیو او ټلویزیون، روز خبري اژانس، هیواد ټلویزیون او افغان ازاد راډیو سره د خبریال په حیث کار کړی، او د کندهار په پوهنتون کې یې د ادبیاتو زده کړې ترسره کړې دي